孺子臺吟
作者：嚴羽
朝代：宋

paragraphs: 去年醉與東湖別，欲上衡湘泛秋月。
君家留我却邅迴，悵望還成阻修闊。
西山縹緲翠屏開，復憶滕王倒玉杯。
經過始識洪崖井，調笑重登孺子臺。
臺前呼酒折荷花，水凈煙明散落霞。
舉杯失笑君何在，望斷行雲空咄嗟。
故人別後還愁緒，此都不是余留處。
興來目送海邊鴻，歸心挂在閩谿樹。
路逢估客有情人，因得題詩一寄君。
大鵬正展圖南翼，空有相思隔海雲。